b'\n_START_ARTICLE_\nChippewa\n_START_SECTION_\nSubdivisions\n_START_PARAGRAPH_\nEls dels EUA estan dividits en 17 tribus i bandes: a Minnesota, les tribus Font du Lac Chippewa, Grand Portage, Nett Lake, Saginaw, White Earth i Minnesota Chippewa, i la banda Red Lake; a Wisconsin, les tribus Sokoagon i Sainte Croix i les bandes Bad River, Lac Court Oreilles, Lac du Flambeau i Red Cliff; a Michigan, la tribu Sault Sainte Marie i la banda Grand Traverse; a Dakota del Nord, la banda Turtle Mountain, i a Montana la tribu Chippewa-Cree._NEWLINE_A Canad\xc3\xa0, hi ha 68 bandes a Ont\xc3\xa0rio (endem\xc3\xa9s de 6 compartides amb els cree, 2 amb els ottawa i un amb els potawatomi), 27 a Manitoba (i 5 m\xc3\xa9s amb els cree) i 8 amb els Saskatchewan (i 3 m\xc3\xa9s amb els cree).\n_START_SECTION_\nCostums\n_START_PARAGRAPH_\nOrigin\xc3\xa0riament, segons les relacions dels jesu\xc3\xaftes, es dividien en bandes migrat\xc3\xb2ries de cacera de carib\xc3\xba i d\'animals de p\xc3\xa8l fi, que se separaven a l\'hivern, quan marxaven cap a territori wyandot, en unitats familiars per obtenir \xc3\xa0rees individuals de cacera. Eren considerats bons ca\xc3\xa7adors, ja que una banda podia ca\xc3\xa7ar 2.400 foques d\'hivern nom\xc3\xa9s amb arpons i fletxes. A l\'estiu es tornaven a reunir en zones de pesca. El dret als territoris de cacera pertanyia a les fam\xc3\xadlies i no a l\'individu. Alguns grups conreaven blat de moro en petites extensions de terra. Les dones recollien arr\xc3\xb2s silvestre (zitzania aquatica) amb barques i perxes de 60\xc2\xa0cm, l\'assecaven i pel setembre el molien. El sucre d\'ar\xc3\xa7 el molien el mes de mar\xc3\xa7 en makuks (recipients d\'escor\xc3\xa7a de bedoll) i sempre n\'oferien una mica a Manitu. Tamb\xc3\xa9 recollien una gran varietat de fruites del bosc._NEWLINE_La wigass (escor\xc3\xa7a de bedoll) era la base de la seva cultura material, l\'obtenien pelant l\'arbre sense matar-lo. Aix\xc3\xad fabricaven els wigwam amb escor\xc3\xa7a de bedoll i pals flexibles d\'om amb teulada feta d\'estoreta de boga (typha latifolia). Empraven escor\xc3\xa7a de bedoll per a les canoes (feien les millors canoes de la regi\xc3\xb3 i se\'ls considerava experts navegants), que feien 5 metres de llarg per un d\'ample, aptes per a sis persones, i vivien en wigwams en forma de volta de 4,5 x 6 metres fetes per les dones._NEWLINE_Es dividien en clans ex\xc3\xb2gams, que distribu\xc3\xafts entre les bandes servien per a imprimir un lla\xc3\xa7 d\'uni\xc3\xb3 tribal o per a nomenar cabdills nacionals. La direcci\xc3\xb3 d\'una banda no era origin\xc3\xa0riament un poder oficial, per\xc3\xb2 els contactes amb els mercaders de pells blancs enfortiren llurs posicions, que acabaren sent heredit\xc3\xa0ries per via paterna. _NEWLINE_La seva religi\xc3\xb3 nacional era el Midewiwin o Midewigaan, celebraci\xc3\xb3 anyal de la Gran Societat de Medicina, una organitzaci\xc3\xb3 secreta oberta tant a homes com a dones. Es creu que es va formar a Chequamegon vers el 1680. Llurs membres passaven per un noviciat en qu\xc3\xa8 experimentaven visions sobrenaturals, celebrat en la cerim\xc3\xb2nia anyal que tenia com a finalitat posar-los en contacte amb el m\xc3\xb3n espiritual. Els membres de la societat creien en la provid\xc3\xa8ncia sobrenatural i en l\'assist\xc3\xa8ncia dels d\xc3\xa9us dels membres de la Gran Societat, la qual cosa els donava molt de prestigi. Els malalts a vegades eren iniciats, i si sobrevivien n\'esdevenien membres per vida. Avui dia aquest culte s\'anomena Medicine Lodge Religion i t\xc3\xa9 el seu centre de culte a Saint Paul de Minnesota. La cerim\xc3\xb2nia era dirigida a l\'individu i a la seva integraci\xc3\xb3 en una societat jer\xc3\xa0rquica que anava m\xc3\xa9s enll\xc3\xa0 de la local i del llinatge del grup. _NEWLINE_En aquesta, el poder individual es guanyava pel contacte directe amb el sobrenatural, que es transferia per una clo\xc3\xafssa m\xc3\xa0gica. Tots els membres de les cases Mid\xc3\xa9 en tenien una, que era dip\xc3\xb2sit de poders sobrenaturals, i reprodu\xc3\xafen en cada casa el poder de l\'associaci\xc3\xb3 vist com un tot. Alhora, el mite b\xc3\xa0sic de l\'associaci\xc3\xb3 afirmava que s\'havia format abans que qualssevol t\xc3\xb2tems d\'ascend\xc3\xa8ncia de grup, i que per aix\xc3\xb2 tenia prioritat sobre qualsevol grup particular de llinatge. L\'associaci\xc3\xb3 estava graduada en nivells superiors i inferiors. La riquesa era un requisit per a l\'ascens social. El lideratge era m\xc3\xa9s important que el desenvolupament en la guerra i en el comer\xc3\xa7 de pells. L\'\xc3\xa8tica del Midewiwin es basava en la rectitud per tal d\'aconseguir una llarga vida, perqu\xc3\xa8 el mal repercutia sobre l\'ofensor. Prohibia robar, mentir i beure alcohol, i respectava les dones. Els membres masculins havien d\'aprendre a tenir seny i moderaci\xc3\xb3 en el parlar. _NEWLINE_Les cerim\xc3\xb2nies d\'iniciaci\xc3\xb3 volien incorporar poder espiritual al candidat, que portava una bossa de medicina amb una clo\xc3\xafssa o migis, s\xc3\xadmbol sagrat de la societat que transmetia el poder espiritual. La cerim\xc3\xb2nia curava un malalt o interpretava un somni, i se celebrava en comen\xc3\xa7ar la primavera o la tardor. Tamb\xc3\xa9 feien rotllos d\'escor\xc3\xa7a amb pictogrames que tenien escrits instruccions, can\xc3\xa7ons i ensenyaments. Els xamans vivien en unes estructures de vares, escor\xc3\xa7a i pells on se\'ls introdu\xc3\xafa lligats, feien prediccions i parlaven amb els esperits. Eren considerats tamb\xc3\xa9 bons joglars, ra\xc3\xb3 per la qual els hurons els consideraven com  bruixots. _NEWLINE_Creien en Kitche Manido com a personificaci\xc3\xb3 dels poders i pot\xc3\xa8ncies m\xc3\xa0giques i misterioses de la vida i de l\'univers. Tamb\xc3\xa9 creien en l\'aparici\xc3\xb3 de Rugaru, un home de p\xc3\xa8l llarg que apareixia quan la comunitat corria perill. Tamb\xc3\xa9 creien en Windigo, monstre can\xc3\xadbal sobrenatural de qui tenien por que se\'ls meng\xc3\xa9s, i que mostra inconscientment la por a la fam. L\'inter\xc3\xa8s pel sobrenatural era molt influenciat per la vida cerimonial.\n_START_SECTION_\nHist\xc3\xb2ria\n_START_PARAGRAPH_\nSembla que eren originaris de l\'actual Sault Sainte Marie (Michigan), i d\'ac\xc3\xad marxaren al llac Superior o Gichi-gami (Grans Llacs) potser en el 1400, on segons les llegendes els va posar un gran ocell. S\'ha trobat nombroses puntes de fletxa estil clovis d\'aquella \xc3\xa8poca a Isle Royale i al llac Nipissing. Estaven emparentats amb crees i maskegons, i es confederaven amb odawa i potawatomi en la lliga dels Tres Focs, mentre que celebraven amb els menominee la Cerim\xc3\xb2nia del Tambor. En el segle XVII se\'ls separaren els odawa, que marxaren a la badia de Georgia, i dels potawatoni, que s\'establiren a la pen\xc3\xadnsula de Michigan._NEWLINE_Cap al 1600, obtingueren armes de foc dels traficants de pells de la badia de Hudson i dels marges del Saint Laurent. El 1613 foren visitats pels francesos al llac Nipissing. A poc a poc, s\'anaren fent dependents dels productes comercials europeus, i els caps eren m\xc3\xa9s poderosos quan els seus b\xc3\xa9ns s\'acumulaven. El 1650 foren atacats pels iroquesos, ra\xc3\xb3 per la qual abandonaren els marges del llac Nipigon. El 1671, per\xc3\xb2, hi tornaren, i unes 14 tribus van retre homenatge als francesos, als quals anomenaven, com a tots els blancs, chi-mookomaan, \'grans ganivets\', a Sault Sainte Marie._NEWLINE_D\'altres s\'establiren a Three Rivers, vora la missi\xc3\xb3 d\'Oka. El 1679 farien una alian\xc3\xa7a amb els sioux, per\xc3\xb2 quan aquests atacaren als francesos, es posaren de part d\'aquests \xc3\xbaltims. _NEWLINE_Des del segle XVIII s\'iniciaren en el comer\xc3\xa7 de pells, ja que des del 1732 s\'establiren en els posts comercials francesos. S\'implicarien en totes les guerres en qu\xc3\xa8 aquests participaren. Aix\xc3\xad els ajudarien durant la guerra contra els brit\xc3\xa0nics del 1755 al 1763, i despr\xc3\xa9s donarien suport a la revolta de Pontiac del 1763 i a Blue Jacket fins que fou ven\xc3\xa7ut a Fallen Timbers el 1795. Van signar diversos tractats amb els EUA, com el de Greenville el 3 d\'agost del 1795, pel qual se\'ls concedia llibertat de cacera en els territoris cedits als EUA. _NEWLINE_Durant la Guerra del 1812, els cabdills Shingwauk i Sessaba de Sault Sainte Marie donaren suport Tecumseh i als anglesos, per\xc3\xb2 John Johnson i Shingaubaywassin en donaren als americans. Tot i aix\xc3\xad, hagueren de signar el tractat de 29 de setembre del 1817 pel qual llurs terres no eren subjectes a impostos, per\xc3\xb2 cedien Ohio i el llac Erie (1817), Saginaw Bay (1819) i Detroit (1807), i el de Font du Lac de 5 d\'agost del 1826, merc\xc3\xa8 al qual cedien als EUA gaireb\xc3\xa9 tot Wisconsin; podien explotar les terres, per\xc3\xb2 la propietat restava en mans dels indis. El seu territori restaria aix\xc3\xad definitivament dividit entre Canad\xc3\xa0 i els EUA._NEWLINE_Entre el 1810 i el 1831 van fer de mitjancers en el comer\xc3\xa7 de pells entre brit\xc3\xa0nics i nord-americans. Alhora, el 1825 signaren el tractat de Prairie du Chien amb els sioux i el 1836 el seu cap Waubojig, l\xc3\xadder de La Pointe, ced\xc3\xad tot l\'oest de Michigan._NEWLINE_Foren visitats per Catlin el 1841. El 1833 els p. E. Jasmes i J. Tanner tradu\xc3\xafren la B\xc3\xadblia a la seva llengua, Kekitchemanitomenahn gahbemah jeimunk Jesus Christ, predicada pels germans Kahkewaquonaby (P. Jones) i Thayendanegen (J. Jones), per\xc3\xb2 cap al 1870 no comen\xc3\xa7aren a rebre missioners cristians._NEWLINE_El 1854 fou creat l\'estat de Minnesotta, que des del 1855 els constitu\xc3\xad les primeres reserves, per\xc3\xb2 el 90% de les terres que els van prometre no els les van donar. El 30 de setembre del 1854 s\'hi cre\xc3\xa0 la reserva de l\'Anse a Michigan. El 1855 els EUA negociaren amb els grups de Detroit, Sault Ste. Marie, Grand River, Grand Traverse, Little Traverse, i Mackinac; el 1860 es va crear la reserva de Bay Mills (Michigan) i el 1864 la de Saginaw. El 1867 es constituiria la reserva de White Earth, merc\xc3\xa8 els oficis d\'Hole-in-the-Day, on des del 1886 es van dedicar a l\'agricultura. Durant aquests anys, destacarien els l\xc3\xadders religiosos ojibwa David Sawyer Kezhegowinnenne (1812-1889) capell\xc3\xa0 metodista, John Mink Zhonii\'a Giishing (1850-1943) sacerdot del Midewiwin a Court oreilles, que don\xc3\xa0 informaci\xc3\xb3 als antrop\xc3\xb2legs, i el seu n\xc3\xa9t James Mustache Opwagon ("Pipa", 1904-?), l\xc3\xadder religi\xc3\xb3s del seu poble, aix\xc3\xad com el presbiteri\xc3\xa0 James Redsky Eshkwaycheezhik (\'\xc3\x9altim cel\',1899-?)._NEWLINE_El 1864 el cap dels de Pembina, Little Shell, va signar un tractat amb els EUA merc\xc3\xa8 al qual se\'ls assignava 8 milions d\'acres de boscos del llac, per\xc3\xb2 en els 30 anys seg\xc3\xbcents la reserva fou dr\xc3\xa0sticament redu\xc3\xafda per la pressi\xc3\xb3 dels blancs, de manera que en el 1970 potser restaven 72 milles quadrades de les 1.150 de qu\xc3\xa8 eren titulars. D\'altres foren cedides a la reserva de Fort Totten, per\xc3\xb2 la majoria foren arrabassades sense pagament. Endem\xc3\xa9s, des del 1887 se\'ls aplic\xc3\xa0 dr\xc3\xa0sticament l\'Allotment act, pel qual es parcel\xc2\xb7laven les terres de les reserves. El 1880 els van prendre 13.000 acres a Leech lake, i el 1895 el seu cap Bugonegijig fou arrestat per posseir licor i intentar recuperar les terres (el president el va indultar el 1898)._NEWLINE_El 1909 una investigaci\xc3\xb3 federal va concloure que el 80% de llurs terres no els pertanyia realment, mentre que a la reserva de White Earth un 60% dels habitants hi patia tuberculosi, el 33% tracoma i el 20% la s\xc3\xadfilis. El 1911 Charles T. Wright, fill del venerat cabdill Wabanquot/White Cloud va demanar a la BIA que apart\xc3\xa9s del govern tribal els mestissos, per\xc3\xb2 no va tenir ress\xc3\xb2. El 1905 hi havia 1.214 indis a Lac Court Oreilles. El 1913 es va crear la reserva d\'Hannaville (Michigan) i el 1917 van morir de grip el 40% dels que vivien amb els cree al llac Nipigon._NEWLINE_Frances Densmore va conviure entre ells del 1907 al 1930 i en va descriure els costums. El 1934 s\'aprovaria l\'IRA, que beneficiaria sobretot les reserves de White Earth, Red Lake i Leech Lake. Durant la Segona Guerra mundial, els chippewa tingueren el seu heroi en la figura de l\'aviador Charles Moose, per\xc3\xb2 durant la mateixa \xc3\xa8poca tamb\xc3\xa9 es constituiria la Minnessota Chipewa Tribe._NEWLINE_Les primeres reivindicacions foren dirigides en els anys 60 per Roger Jourdain, cap dels de la reserva Red Lake, i un dels impulsors de la Twin Cities Chippewa Council, creada a Minneapolis el 1968. El 1952, endem\xc3\xa9s, intentaren traslladar els 7.000 ojibwa de Turtle Mountain (Dakota del Nord) a les ciutats, per\xc3\xb2 l\'estat es va negar i com a conseq\xc3\xbc\xc3\xa8ncia els intentaren imposar la Termination el 1959, tot enviant-los als red ghettos de Minneapolis sense cap ajut estatal. El 1974, els Sault Sainte Marie foren reconeguts com a tribu federal._NEWLINE_S\'iniciaren aleshores diverses batalles legals dels indis contra legislaci\xc3\xb3 estatal i federal. Aix\xc3\xad, el juny del 1976, Russell i Helen Bryan aconseguiren una sent\xc3\xa8ncia merc\xc3\xa8 a la qual no havien de tributar per una casa m\xc3\xb2bil a Meech Lake (Minnessotta). El 1972, el cas Gurnoe vs Wisconsin els permet\xc3\xa9 pescar fora dels l\xc3\xadmits de la reserva al llac Superior. En total, el 1976 van guanyar en plets $10,109,003.55 per violaci\xc3\xb3 de tractats._NEWLINE_Durant els anys setanta tamb\xc3\xa9 es descobr\xc3\xad petroli a les antigues terres de Little Shell, de manera que el govern federal ofer\xc3\xad 52 milions $ com a compensaci\xc3\xb3. El cabdill Keyon Little Shell (mort el 1976) succe\xc3\xad com a portaveu tribal Mary Cornelius, cosina segona del pare de Leonard Peltier i militant de l\'AIM, que intent\xc3\xa0 conv\xc3\xa8ncer la tribu que no acceptessin, ja que perdrien el dret a qualsevol reclamaci\xc3\xb3 posterior i podrien explotar-les quan volguessin. _NEWLINE_Aquest militant ha vist com, des del 1969, la BIA li ha fet perdre un n\xc3\xa9t a la seva filla d\'una pallissa i l\'ha perseguit. Endem\xc3\xa9s, la situaci\xc3\xb3 social i sanit\xc3\xa0ria \xc3\xa9s deplorable, com ho mostra el fet que el 1970 els d\'Ont\xc3\xa0rio patiren l\'epid\xc3\xa8mia Minimata. I el 1989-1990, els de Wisconsin protagonitzaren alguns actes de viol\xc3\xa8ncia tot reivindicant els seus drets de pesca. El 1984, foren reconeguts com a tribu els Grand Traverse (Michigan), el 1988 la Lac Vieux Desert Band i el 1994 la Pokagon Band. El 1984 els de Bay Mills van crear un casino.'